Le Convension de Zinevra łe ze un'intento de stàndarizare el derito internasionałe umanitàrio. Łe ze el rezultà dei sforsi del svìsaro Jean Henri Dunant, creator de ła Croze Rosa. Ste convension łe ciapa forma inte na serie de tratai internasionałi firmai a Zinevra, in Svìsara, intrà el 1864 e el 1949, col fin de sbasar al mìnemo łe consevense de ła guera su soldai e siviłi. Inte el 1977 i ze vegnesti aprovai do protocołi zontivi a ła Convension del 1949 e un terso inte el 2005. Le convension del 1949 łe ze stae firmae inte ła so totałità o co reserve da 196 paezi el primo protocoło da 150 e el secondo protocoło da 145. Le Convension de Zinevra łe ze stae łe sevinti: La Prima Convension de Zinevra del 1864, che include ła Convension de Zinevra par el mejoramento del destin dei ferii inte i ezèrsiti de ła canpagna del 1864. La Seconda Convension de Zinevra del 1906, che include ła Convension de Zinevra par el mejoramento de łe condision dei ferii inte i ezèrsiti de ła canpagna del 1906. La Tersa Convension de Zinevra del 1929, che conprende ła Convension de Zinevra par mejorare ła sorte dei ferii e dei małai in canpagna armada e ła Convension de Zinevra rełativa al tratamento dei prezonieri de guera del 27 de lujo del 1929. La Cuarta Convension de Zinevra del 1949, che ła tołe drento 4 convension aprovae da ła Conferensa diplomàtega par l'ełaborasion de convension internasionałi de protesion dei morti de guera inte el 12 de agosto 1949. Ła ze entrada in vigore el 21 de otobre del 1950. I sora-dizesti acordi łe ze i sevinti: I Convension de Zinevra par lezerir ła sorte dei ferii e dei małai de łe forse armae in canpagna; II Convension de Zinevra par lezerir ła sorte dei ferii, dei małai e dei nàufraghi de łe forse armae in mar; III Convension de Zinevra sol justo tratamento dei prezogneri de guera; IV Convension de Zinevra rełativa a ła protesion de łe persone siviłi in tenpo de guera. Ghe ze tre protocołi zontivi includeste inte ła Cuarta Convension: Protocoło zontivo a łe Convension de Zinevra so łe vìtime dei confliti armai internasionałi , del 8 de zugno del 1977. Protocoło zontivo a łe Convension de Zinevra so łe vìtime dei confliti armai no internasionałi , del 8 de zugno del 1977. Protocoło zontivo a łe Convension de Zinevra rełative a l'adotamento de un segno distintivo adisionałe, l'8 de disenbre del 2005.